钦定古今图书集成/明伦汇编/交谊典/第028卷 > 《贺新郎》〈赠乡人朱唐卿〉刘过
## 钦定古今图书集成/明伦汇编/交谊典/第028卷 > 《贺新郎》〈赠乡人朱唐卿〉刘过

多病刘郎瘦。最伤心、天寒岁晚，客他乡久。大舸翩翩
何许至，元是高阳旧友。便一笑、相欢携手。与问武昌
城下月，又何如、扬子江头柳。追往事，两眉皱。烛花
自剪明如昼。唤青娥、小红楼上，殷勤劝酒。昵昵琵琶
恩怨语，春笋轻笼翠袖。看舞彻、金钗微溜。若见故乡
吾父老，道长安市上强如旧。重会面，几时又。

魏徐干《西征赋》：“降曲崤而怜虢，托与国于亡虞。贪诱
赂以卖邻，不及腊而就拘。”

唐王勃《滕王阁序》：“非谢家之宝树，接孟氏之芳邻。”
晋左思诗：“南邻击钟磬，北里吹笙竽。”

唐·张九龄诗：“辙迹陈家巷，诗书孟子邻。”

《崔湜诗》：“怀璧常贻训，捐金讵得邻。”

张说诗：“山水含秋兴，池亭借善邻。”

《王维诗》：“城外青山如屋里，东家流水入西邻。”

李白诗：“卧病宿松山，苍茫空四邻。”

《杜甫诗》：“堂前扑枣任西邻，无食无儿一妇人。不为困
穷宁有此，祇缘恐惧转须亲。”〈又〉休怪儿童延俗客，不
将鹅鸭恼比邻。

皇甫冉诗：“野色春冬树，鸡声远近邻。”

《王建诗》：“买断竹溪无别主，散分泉水与新邻。”

柳宗元诗：“见拟移居作邻里，不劳时节请开关。”〈又〉《务
闲》酒熟饶垦《经过》，舍南巷北遥相语。

白居易诗：“每因暂出犹思伴，岂得安居不择邻。”
聂夷中诗：“南邻好台榭，北邻美歌吹。”

《曹唐》诗：“笙歌寂寞闲深洞，云鹤萧条绝旧邻。”

《吴融诗》：“南陌来寻伴，东城去结邻。”

《袁皓诗》：“乡曲多耆旧，逢迎尽杖藜。殷勤倾白酒，相劝
有黄鸡。”

宋苏轼诗：“莫上冈头更相望，吾方祭灶请比邻。”
苏辙诗：“鸡豚不改旧，邻里自相欢。”〈又〉蒸豚酿酒多为
具，邻里十年成旧故。

《陆游诗》。“鸡黍何妨约近邻。”

《左传·昭公三年》，晏子如晋，公更其宅，反则成矣。既拜，
乃毁之，而为里室，皆如其旧，则使宅人反之。且谚曰：
“‘非宅是卜，唯邻是卜’。二三子先卜邻矣，违卜不祥。君
子不犯非礼，小人不犯不祥，古之制也。吾敢违诸乎？”
卒复其旧宅。公弗许。因陈桓子以请，乃许之。

昭公十二年，南蒯之将叛也，其乡人或知之，过之而
叹且言曰：“恤恤乎，湫乎攸乎，深思而浅谋，迩身而远
志，家臣而君图，有人矣哉。”南蒯枚筮之，遇《坤》之《比》，曰：
“黄裳元吉”，以为大吉也。示子服惠伯曰：“即欲有事，何
如？”惠伯曰：“吾尝学此矣，忠信之事则可，不然必败。外
强内温，忠也；和以率贞，信也。故曰：‘黄裳元吉’。”黄，中之
色也。裳，下之饰也。元，善之长也。中不忠不得其色，下
不共不得其饰，事不善不得其极，外内倡和为忠，率
事以信为共，供养三德为善，非此三者弗当。且夫《易》
不可以占险，将何事也？且可饰乎？中美能黄，上美为
元，下美则裳，参成可筮。犹有阙也，筮虽吉，未也。将适
费，饮乡人酒，乡人或歌之曰：“我有圃生之杞乎，从我
者子乎，去我者鄙乎，倍其邻者耻乎，已乎已乎，非吾
党之士乎！”平子欲使昭子逐叔仲小，小闻之，不敢朝。
昭子命吏，谓小待政于朝，曰：“吾不为怨府。”

哀公八年，吴为邾故，将伐鲁，问于叔孙辄，对曰：“伐之
必得志。”《公山不狃》曰：“非礼也。人之行也，不以所恶废
乡。今子以小恶而欲覆宗国，不亦难乎！”〈注〉不以私怨
恶废弃其乡党之好。

《高士传》：商容有疾，老子曰：“先生无遗教以告弟子乎？”
容曰：“将语子过，过故乡而下车，知之乎？”老子曰：“非谓不忘故耶？”

《列子仲尼篇》：子列子既师壶丘子林友伯昏瞀人，乃
居南郭，从之处者日数而不及。虽然，子列子亦微焉，
朝朝相与辨，无不闻，而与南郭子连墙，二十年不相
谒请，相遇于道，目若不相见者。门之徒役，以为子列
子与南郭子有敌不疑。有自楚来者，问子列子曰：“先
生与南郭子奚敌？”子列子曰：“南郭子貌充心虚，耳无
闻，目无见，口无言，心无知，形无惕，往将奚为？虽然，试
与汝偕往阅。”弟子四十人同行，见南郭子，果若欺魄
焉而不可与接。顾视子列子，形神不相偶而不可与
群。南郭子俄而指子列子之弟子末行者与言，衎衎
然若专直而在雄者。子列子之徒骇之。反舍，咸有疑
色。子列子曰：“得意者无言，进知者亦”无言，用无言为
言亦言，无知为知，亦知无言与不言，无知与不知，亦
言亦知，亦无所不言，亦无所不知，亦无所言亦无所
知，如斯而已，汝奚妄骇哉？

《说符篇》：人有枯梧树者，其邻父言枯梧之树不祥。其
邻人遽而伐之，邻人父因请以为薪。其人乃不悦曰：
“邻人之父，徒欲为薪而教吾伐之也，与我邻，若此其
险，岂可哉？”人有亡𫓧者，意其邻之子视其行步窃𫓧
也，颜色窃𫓧也，言语窃𫓧也，作动态度，无为而不窃
𫓧也。俄而抇其谷而得其𫓧。他日复见其邻人之子，
动作态度，无似《窃𫓧》者。

《新序刺奢篇》：士尹池为荆使于宋，司城子罕止而觞
之，南家之墙，拥于前而不直，西家之潦，经其宫而不
止。士尹池问其故，司城子罕曰：“南家，工人也，为鞔者
也。吾将徙之。其父曰：‘吾恃为鞔，已食三世矣。今徙，是
宋邦之求鞔者不知吾处也，吾将不食，愿相国之忧
吾不食也。为是故，吾不徙。西家高，吾宫卑，潦之经吾
宫也，利为是’”，故不禁也。

刘向《列女传》：孟母，邹孟轲之母也，号孟母。其舍近墓，
孟子之少也，嬉游，为墓间之事，踊跃筑埋。孟母曰：“此
非吾所以居处子。”乃去舍市傍，其嬉戏，为贾人衒卖
之事。孟母又曰：“此非吾所以居处子也。”复徙舍学宫
之傍，其嬉游乃设俎豆，揖让进退。孟母曰：“真可以居
吾子矣。”遂居之。

《水经注父老传》“言屈原既流放，忽然暂归，乡人喜悦，
因名曰归乡。”

《史记项羽本纪》：羽引兵西屠咸阳，收其宝货妇女而
东。人或说项王曰：“关中可都以霸。”项王怀思欲东归，
曰：“富贵不归故乡，如衣绣夜行，谁知之者？”

《高祖本纪》：“高祖击布军还归过沛，留置酒沛宫，悉召
故人父老子弟纵酒，发沛中儿得百二十人，教之歌。
酒酣，高祖击筑，自为歌诗曰：‘大风起兮云飞扬，威加
海内兮归故乡。安得猛士兮守四方’。令儿皆和习之。
高祖乃起舞，慷慨伤怀，泣数行下，谓沛父兄曰：‘游子
悲故乡，吾虽都关中，万岁后，吾魂魄犹乐思沛。且朕
自沛公以诛暴逆，遂有天下，其以沛为朕汤沐邑，复
其民，世世无有所与’！”

《石奋传》：“奋为太子太傅，长子建、次子甲、次子乙、次子
庆官皆至二千石，乃号奋为万石君。万石君徙居陵
里内史，庆醉归，入外门不下车，万石君闻之不食，庆
恐，肉袒请罪，不许。举宗及兄建肉袒，万石君让曰：‘内
史贵人入闾里，里中长老皆走匿，而内史坐车中自
如，固当，乃谢罢庆。庆及诸子弟入里门，趋至家’。”
《汉书·王吉传》：“吉字子阳，少时居长安东家有大枣树，
垂吉庭中，吉妇取枣以啖吉，吉后知之，乃去妇。东家
闻而欲伐其树，邻里共止之，因固请吉，令还妇。里中
为之语曰：‘东家有树，王阳妇去；东家枣完，去妇复还’。”
《孙宝传》：“御史大夫张忠署宝为主簿，宝徙入舍，祭灶
请比邻。”

《后汉书蔡衍传》：“衍字孟喜，汝南项人也。少明经，讲授
以礼让化乡里。乡里有争讼者，辄诣衍决之，其所平
处，皆曰无怨。”

《王丹传》：“丹字仲回，京兆下邽人也。哀平时，仕州郡，王
莽时连征不至，家累千金，隐居养志，好施周急。每岁
农时，辄载酒肴于田间，候勤者而劳之。其惰懒者耻
不致丹，皆兼功自厉，邑聚相率，以致殷富。其轻黠游
荡废业为患者，辄晓其父兄，使黜责之，没者则赙给，
亲自将护，其遭丧忧者，辄待丹为办，乡邻以为常。行”
之十馀年，其化大洽，风俗以笃。

《高士传》：“管宁邻人有牛𣊻宁田者，宁为牵牛著凉处，
自为饮食，过于牛主。牛主得牛大惭，若犯严刑。”
《魏志王修传》：“修七岁丧母，母以社日亡。来岁，邻里修
社会，修感念亡母，哀甚。初丧，邻里为之罢社。”

《常林传》：“林避地上党，耕种山阿，当时旱蝗，林独丰收，
尽呼比邻，升斗分之。”

《水经注》：沔水中有鱼梁洲，庞德公所居。士元居汉之
阴，在南白沙，世故谓是地为白沙曲矣。司马德操宅
洲之阳，望衡对宇，懽情自接，泛舟褰裳，率尔休畅。岂
待还桂柁于千里，贡深心于永思哉《魏志常林传》：“林进封高阳乡侯。晋宣王以林乡邑耆
德，每为之拜。或谓林曰：‘司马公贵重，君宜止之’。林曰：
‘司马公自欲敦’”长幼之序，为后生之法，“贵非吾之所
畏，拜非吾之所制也。”言者踧踖而退。

《晋书王接传》：“接性简率，不修俗操，乡里大族多不能
善之。”

《石勒载记》：勒称：赵王令武乡耆旧赴襄国。既至，勒亲
与乡老齿坐欢饮，语及平生。初，勒与李阳邻居，岁常
争麻地，迭相殴击。至是谓父老曰：“李阳壮士也，何以
不来？沤麻是布衣之恨，孤方崇信于天下，宁仇匹夫
乎？”乃使召阳。既至，勒与酣谑，引阳臂笑曰：“孤往日厌
卿老拳，卿亦饱孤毒手。”因赐甲第一区，拜参军都尉。
令曰：“武乡，吾之丰沛，万岁之后，魂灵当归之，其复之
三世。